रांची. परीक्षा में हो रही देरी पर राजकीय फार्मेसी कॉलेज के छात्रों के सब्र का बांध शुक्रवार को टूट गया। वे कॉलेज का गेट बंद कर धरना पर बैठ गए। परीक्षा समिति और कॉलेज प्रशासन के खिलाफ जमकर नारेबाजी की।
हैरानी की बात यह रही कि छात्र करीब पांच घंटे तक गेट के पास धरना पर बैठे रहे। लेकिन, कॉलेज के निर्धारित समय दिन के 10:00 बजे कॉलेज पहुंची प्राचार्या डॉ. प्रियाश्री मेन गेट में ताला लगा देख वहीं अपनी कार में बैठी रहीं। हालांकि इस दौरान उन्होंने आक्रोशित छात्र-छात्राओं को समझाने का प्रयास भी किया, लेकिन छात्रों पर इसका कोई असर नहीं दिखा। छात्र परीक्षा की तिथि घोषित करने की मांग पर अड़े थे। प्रदर्शनकारियों में सत्र 2014-16 और 2015-17 बैच के स्टूडेंट्स शामिल थे। जबकि इनके समर्थन में 2016-18 बैच के छात्र भी धरना पर आकर बैठ गए।
तिथि की घोषणा व परीक्षा लेना समिति का काम : प्राचार्या
प्राचार्य ने बताया कि परीक्षा तिथि को लेकर परीक्षा समिति को पत्र लिखा गया है। परीक्षा आयोजित कराना समिति का काम है। मैं छात्र और समिति के बीच की कड़ी हूं। क्योंकि कॉलेज इस पर निर्णय नहीं ले सकता है। वहीं, छात्रों ने कहा कि परीक्षा को लेकर हमेशा से यही रवैया रहा है। स्वास्थ्य मंत्री, स्वास्थ्य सचिव और परीक्षा समिति को छात्रों के भविष्य की चिंता नहीं है। हम यहां पढ़ने और परीक्षा देने के लिए आए हैं। लेकिन, शर्मनाक है कि हमें इसके लिए आंदोलन करना पड़ रहा है। बाद में समिति के एक प्रतिनिधि ने छात्रों को आश्वस्त किया कि मंगलवार तक हर हाल में परीक्षा की तिथि घोषित कर दी जाएगी। इसके बाद छात्रों ने आंदोलन को मंगलवार तक के लिए टाल दिया।
ये हैं छात्रों की मांगें
-यथाशीघ्र वार्षिक परीक्षा 2017(1) कार्यक्रम घोषित हो।
-एकेडमिक कैलेंडर जारी करें।
-परीक्षा के बाद दिए जानेवाले सर्टिफिकेट कंप्यूटराइज्ड हो।
-क्लास लेक्चर में जो कमी हुई है, उसकी क्षतिपूर्ति की जाए।
-विद्यार्थियों के लिए हॉस्टल की व्यवस्था यथाशीघ्र की जाए।
hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva